**Ambardeea**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În liniștea ce știu că-ți aparține,

dictată de un ritm de menuet,

tu, să mă ierți că nu mă pot abține

și-o tulbur grav cu-al vorbelor afet.

Voi construi un tun din alegrete

și-ți voi trimite tot ce azi gândesc,

Obuzul meu de flori sa te îmbete

cu un parfum de tot ce e lumesc.

Voi atașa de flori a mea idee

să îți prezinte tot ce azi renegi,

să-ți amintească ție, Galatee,

că te-am clădit… de foc să mă dezlegi.

Îmi amintesc de un trecut ce arde

și radiază într-un mod ciudat,

de al tău drum născut fără placarde

să îți indice calea de urmat.

Aveai în față calea cunoscută

a lumii ce răzbate prin păcat,

Dar ți-a părut o cale prea bătută,

iar scopul ei-un munte dărâmat.

Tu ai ales poteca necălcată

de toți acei ce astăzi sunt aici:

Credința îți e mamă și ți-e tată

și vatra călduroasă cu prichici.

Încrezătoare, ai pășit pe ape

și ai făcut cu viața un pariu:

că infinitul îți va fi aproape,

iar cerul îți va fi doar azuriu.

Tu ai ales interna odisee:

pe marea fără margini navighezi

spre al tău vis străin de ambardee

și viața în credință o urmezi.

În simplitatea ta proverbială

te-ai cufundat cu-al vieții submarin

într-un ocean cuprins de îndoială

în căutarea unui foc divin.

Au nu pricepi că totul se rezumă

la lupta ce o dai interior?

Că vasele în porturi se adună

spre a-și găsi al vieții comandor?

L-ai decorat în portul de plecare

atât de sumbru la exterior!

Dar ai în tine spotul de splendoare

ce în trecut ți-a fost susținător.

Nu poți să negi puterea din motoare

ce freamătă în zeci de herghelii,

Dar o strunești prin cruci și închinare

la o credință fără de sosii.

L-ai îndrumat să-noate în derivă

spre simplitatea unui port anost

Și-ai inundat a timpului arhiva

să o distrugi ca și cum n-ar fi fost.

Eu îți respect alegerea făcută,

Dar barca mea legată e de mal,

cuprinsă de o frică nevăzută

de a urma parcursul tău regal.

Când vâslele în taină întretaie

suave amintiri ce se rotesc,

Te definesc a inimii zvăbaie

ca un etern totem marinăresc.

Azi îmi e dor de frageda secundă

când ai deschis cu valuri de splendori

acel trecut ce încă mă inundă

cu amintiri ce cad în ploi de sori.

Și nu reneg interna mea dorință

de-a regăsi, când vară iar va fi,

acea Marină plină de voință

ce viața s-o trăiască… iar va ști.